ظفر علی ظفر ؔ…..ڈاکٹر علی دوست بلوچ
لہتیں روچ پیش بزاں پانزدہ(۵۱) مارچءَ سچکان پبلی کیشنز گوادر ءِ نیمگا پہ کراچی ءَ نامدریں شاعر واجہ مبارک قاضی ءِ شرپ ءَ برجاہ داشتگیں مراگش ءَ گوں بازیں شاعر ءُُ نبشتہ کاراں دوچار کپگ ءَ ہوار ما گوں نامداریں شاعرواجہ ظفر علی ظفرؔ ءَ ہم دوچار کپتیں۔ گوں آئی ءَ زیادہیں گپ وانہ بوت بس کمےّں حال و احوال بوت، بلے من ہمے ماراِت کہ آئی تب شر شر نہ اِنت۔ آئرا دست ءَ گرگ ءُُ تلوءِ سرا آرگ بوت چونائی وھدے کہ آ کوئٹہ ءَ آہتگ اَت۔گڑا ما گوں آئی دوچار کپتگ اتیں یا گڈا ٹیلی فون ءَ حال و احوال بوتگ اَت فون ءِ سرا آئی وتی نادراہی ءِ باروا ہم گپ جتگ اَت ءُُ دارو ءُُ درمانے ھم جُست ئے کُتگ اَت چونائی ءَ چیزے وھد اَت کہ آئی تب شر شر نہ اَت بلے آہجبر نا اُمیت نہ اَت زند ءَ را گوں مڈا ہے ءَ گوازینگ ءَ اَت ما ہمودا اے ھم سرپد بوتیں کہ بلوچی میوزک پروموٹرز سوسائٹی، آئی شرپ ءَ یک پُر مڑائیں دیوانے اڈ دئیگءِ چِن ءُُ لانچ ءَ اِنت۔
دانکہ آئی دلبڈی ءَ ھوار آئی کموکے مالی مدت ءُُ کُمّک ھم کنگ بہ بیت بلے نزاناں پرچے اے دیوان برجاہ دارگ نہ بوت ءُُ لہتیں روچ ساری آئی اے کوڑیں دنیا یلہ دات ءُُ وتی راہ گپت ءُُ شُت۔ دعا اِنت کہ آئی ارواہ آسودگ بات، آئی بیرانی پہ بلوچی زبان ءُُ لبزانک ءَ مزنیں تاوانے۔
سند ھءُُ خاص کن کراچی ءَ زبان ءُُ لبزانک، ازم ءُُ سیاست، لیب ءُُ گوازی ءِ حوالہ ءَ بازیں نامداریں مردم گوستگ اَنت۔آہانی تہا واجہ ظفر علی ظفرؔ ہما مردم اَت کہ آئی شاعری ءِ جہت ءَ وتی پجاّر ءَ ہوار زبان ءُُ لبزانک ءِ دیمروئی ءَ وتی یک جوانیں کردے پیش داشتگ اَت ”لچّہ“ گپّ بلوچی لبزانک ءِ تہا وھدیکہ نظم ءِ گپّ بیت گڈا میر گل خانؔ، آزات جمالدینیؔءُُ عطاشادؔ ءَ ھوار دگہ چیزے شاعر ءِ نام دیما کاینت کہ آہاں نظم ءَ را جوانیں وڑے ءَ دیمرئی داتگ، ہمے پیما وھدیکہ غزل ”دستونک“ءِ گپ بیت گڑا اودا سید ظہور شاہ ہاشمیؔ، عنقاءؔ، کریم دشتیؔ، مراد ساحرؔ ءُُ پدا ظفر علی ظفر ؔءُُ دگہ چیزے شاعرانی نام دیما کاینت کہ آہاں غزل ءَ را بلوچی غزل ءِ رنگ ءُُ آہنگ بکشاتگ چوگُشے کہ غزل چہ بُن ءَ بلوچی شاعری ءِ یک تہرے بوتگ، ظفر علی ظفرؔ ءِ شعری دپتر”ہمبوئیں دروت“ ءِ نام ءَ دیما اہتگ ءُُ دومی شعری دپتر ءِ نکان الم ءَ ایر بیت انت کہ چھاپ ءُُ شنگ کنگ بہ بیت۔ واجہ ظفرؔ ءِ شعری بُن گپانی تہا مہر ءُُ محبت چاگردی نا انصافی ءَ ہوار زند ءِ ایندگہ رنگ ءُُ دروشم ءُُ ڈیھ ءِ مہر گندگ ءَ کیت انت۔بلوچستان یونیورسٹی ءَ بلوچی ڈیپارٹمنٹ ءَ آئر ا لائف اچیومنٹ دادہم بکشاتگ ات۔ نامداریں نبشتہ کار واجہ رمضان بلوچ ؔنبشتہ کنت کہ شست (۰۶) ءِ دہ یک ءَ بہ کراچی ءَ روسی سفارت خانہ ءِ حال رسانی ءِ محکمہ ءَ ایندگہ نبشتہ کار، حوال کارءُُ شاعراں ہوار واجہ ظفر علی ظفر ؔہم کار کنگ ءَ ات آ کُل جتا جتائیں تب ءُُ راہ ءُُ رہبندانی مردم اتنت۔ بلے یک گپے است ات کہ آدُرھا روژنا پکریں ءُُ زانتکاریں مردم اَتنت ءُُ گوں ”لفٹ“ ءِ لیکہ ءَ بندوک اَتنت۔ آ درھا پہ یک با مقصدیں زندے ءِ گوازینگ ءَ گلائش اتنت۔ گُشتت کہ واجہ ظفرؔ ءَ اردو ءَ ہم شاعری کرتگ بلے گوں وھدے گوزگ ءَ آئی یکا بلوچی شاعری ءِ نیمگا دلگوش گور کرتگ ات ءُُ بلوچی ءِ غزل گوشیں شاعرانی اولّی سرپ ءَ وت ءَ را آورتگ ءُُ اوشتا رینتگ اَت۔ آئی شاعر ءِ تہا زیمل ءُُ جمالیاتی حسن جوانیں وڑیے ءَ گندگ ءَ کاینت ہمے سبب انت کہ بازیں نامداریں گُشندہاں آئی شاعری ءَ گوں وتی وشیں توار ءُُ زیملاں سمبھینتگ چونائی آئی بازیں دستونک یے گشندہاں جتگ ءُُ نامدار بوتگ انت۔ بلے آئی دستونک
”مُدّت یے گوستگ کہ ماہیں گل ءِ دیدار نہ بیت“ کہ واجہ رحیم بخش نازؔ ءَ جتگ، باز نامدار بوتگ کہ آئرا ہرچنت گوشبدارے دل سیر نہ بیت۔ گُشنت کہ جوانیں شاعری ءَ را جوانیں توار ءُُ ترز نمیران کننت چوش کہ نامداریں ءُُ اردو ءِ مزنیں شاعر واجہ فیض احمد فیضؔ ءِ نظم ”مجھ سے پہلی سی محبت میرے محبوب نہ مانگ“ بانک نورجہانؔ ءَ گوں زیبائیں ترز ءُُ آہنگ ءَ جت ءُُ نمیران کرت کہ ہمک دؤر ءُُ زمانگ ءَ گوں دلچسپی ءَ گوش دارگ ءَ پسند کنگ بیت۔
ہمے پیما واجہ ظفر علی ظفرؔ گوں وتی جوانیں شاعری ءَ مہلونک ءِ دلانی تہا زندگ مانیت مہلونک آئی شاعری ءِ باروا گپّ جنت ءُُ گشندہ آئی شاعری ءَ الہاں کننت۔ چوش کہ حُدا مرزی محمد بیگ بیگلؔ ءُُ آئی دوستی ءُُ سنگتی ہمک دور ءَ برجاہ اَت۔ دوئیں شاعر وھد وھدے سرا یکجا شال ءَ اہتگ اتیں ءُُ بلوچی اکیڈیمی ءَ داشتگ ات اِش گڈا شال ءِ سُرمگیں ءُُ ملاریں بیگاہانی مزہ اش ہم گپتگ اَت۔ برے برے ماہم آہانی گِندگءَ سریے جتگ اَت چہ آہانی گپّ ءُُ حبراں وتی حاتروشنود کرتگ اَت۔ باز زندگ دلیں مردم اتاں زند ءِ بے کساسیں جنجالاں ابید ہم آہانی دل ورنا اتنت ءُُ نوکیں بانداتے ءِ وداریگ اتنت ءُُ آہانی نوکیں باندات ءِ واب الّم زندگ ماننت۔
دلگوش: اے نبشتانک واجہ ظفر ءِ بیرانی ءَ لہتیں روچ رند نبشتہ کنگ بوتگ ءُُ بلوچی لبزانکی دیوان کوئٹہ ءُُ زند اکیڈیمی نوشکی ءِ نیمگا برجم داشتگیں دیوان پریس کلب کوئٹہ ءَ وانگ بوتگ۔
٭٭٭